CELEX: 32015D0992
Language: sk
Date: 2015-06-19 00:00:00
Title: Vykonávacie rozhodnutie Rady (EÚ) 2015/992 z 19. júna 2015, ktorým sa Dánsku povoľuje zaviesť osobitné opatrenie odchyľujúce sa od článku 75 smernice 2006/112/ES o spoločnom systéme dani z pridanej hodnoty

25.6.2015   
            
            
               SK
            
            
               Úradný vestník Európskej únie
            
            
               L 159/66
            
         VYKONÁVACIE ROZHODNUTIE RADY (EÚ) 2015/992
   z 19. júna 2015,
   ktorým sa Dánsku povoľuje zaviesť osobitné opatrenie odchyľujúce sa od článku 75 smernice 2006/112/ES o spoločnom systéme dani z pridanej hodnoty
   RADA EURÓPSKEJ ÚNIE,
   so zreteľom na Zmluvu o fungovaní Európskej únie,
   so zreteľom na smernicu Rady 2006/112/ES z 28. novembra 2006 o spoločnom systéme dane z pridanej hodnoty (1), a najmä na jej článok 395 ods. 1,
   so zreteľom na návrh Európskej komisie,
   keďže:
   
               (1)
            
            
               Dánsko v liste, ktorého doručenie Komisia zaregistrovala 13. januára 2015, požiadalo o povolenie uplatňovať opatrenie odchyľujúce sa od ustanovení smernice 2006/112/ES upravujúcich právo na odpočet DPH na vstupe.
            
         
               (2)
            
            
               Komisia listami z 13. a 14. februára 2015 informovala ostatné členské štáty o žiadosti Dánska. Listom zo 17. februára 2015 Komisia oznámila Dánsku, že má všetky informácie, ktoré považuje za potrebné na posúdenie danej žiadosti.
            
         
               (3)
            
            
               Bez požadovaného odchyľujúceho sa opatrenia z dánskych právnych predpisov vyplýva, že ak zdaniteľná osoba na dánskych úradoch zaregistruje ľahké nákladné vozidlo s maximálnou povolenou hmotnosťou tri tony, používané výlučne na podnikanie, je oprávnená z obstarávacej ceny a nákladov na prevádzku vozidla v plnej výške odpočítať DPH na vstupe. Ak sa takéto vozidlo následne použije na súkromné účely, zdaniteľná osoba stráca právo na odpočet DPH z obstarávacej ceny vozidla.
            
         
               (4)
            
            
               S cieľom zmierniť dôsledky tohto režimu Dánsko požiadalo o povolenie uplatňovať osobitné opatrenie odchyľujúce sa od článku 75 smernice 2006/112/ES, ktoré už bolo povolené vykonávacím rozhodnutím Rady 2012/447/EÚ (2), ktorého účinnosť sa skončila 31. decembra 2014. Zdaniteľným osobám, ktoré vozidlo zaregistrovali ako vozidlo používané výlučne na podnikanie, toto opatrenie umožňuje využívať dané vozidlo aj na iné než podnikateľské účely a daňový základ z príslušnej operácie považovanej za poskytnutie služieb podľa článku 75 smernice 2006/112/ES vypočítať na základe paušálnej dennej sadzby, takže nemusia prísť o nárok na odpočet DPH z obstarávacej ceny vozidla.
            
         
               (5)
            
            
               Táto zjednodušená metóda výpočtu by však bola obmedzená len na používanie vozidla na iné než podnikateľské účely najviac počas 20 dní v kalendárnom roku a paušálna sadzba splatnej DPH je stanovená na 40 DKK za každý deň používania vozidla na iné než podnikateľské účely. Túto sumu stanovila dánska vláda na základe analýzy vnútroštátnych štatistík.
            
         
               (6)
            
            
               Týmto opatrením, ktoré by sa malo vzťahovať na ľahké nákladné vozidlá s maximálnou povolenou hmotnosťou tri tony, by sa zjednodušili daňové povinnosti zdaniteľných osôb, ktoré vozidlo zaregistrované na podnikanie príležitostne využívajú na iné než podnikateľské účely. Zdaniteľné osoby by si však naďalej mohli zvoliť možnosť zaregistrovať ľahké nákladné vozidlo ako vozidlo používané na podnikanie aj na súkromné účely. V takomto prípade by zdaniteľné osoby stratili nárok na odpočet DPH pri kúpe vozidla, ale nemali by povinnosť platiť denný poplatok za použitie vozidla na súkromné účely.
            
         
               (7)
            
            
               Povolenie opatrenia, ktorým sa zabezpečí, aby zdaniteľné osoby, ktoré vozidlo zaregistrované na podnikanie príležitostne využívajú na iné než podnikateľské účely, neprišli o nárok na plný odpočet DPH na vstupe z daného vozidla, je v súlade so všeobecnými pravidlami odpočtu stanovenými v smernici 2006/112/ES.
            
         
               (8)
            
            
               Povolenie by malo byť časovo obmedzené, takže jeho platnosť by sa mala skončiť 31. decembra 2017.
            
         
               (9)
            
            
               Ak Dánsko požiada o ďalšie predĺženie platnosti odchyľujúceho sa opatrenia po roku 2017, malo by Komisii predložiť správu spolu so žiadosťou o predĺženie platnosti.
            
         
               (10)
            
            
               Usudzuje sa, že vplyv výnimky na celkovú sumu príjmov z daní vybraných vo fáze konečnej spotreby bude zanedbateľný a výnimka nebude mať nepriaznivý vplyv na vlastné zdroje Únie pochádzajúce z DPH,
            
         PRIJALA TOTO ROZHODNUTIE:
   Článok 1
   Odchylne od článku 75 smernice 2006/112/ES, ak zdaniteľná osoba ľahké nákladné vozidlo zaregistrované výlučne na účely podnikania používa aj na súkromné účely alebo na súkromné účely svojich zamestnancov, alebo všeobecnejšie na iné než podnikateľské účely, Dánsko je oprávnené stanoviť daňový základ na základe paušálnej sadzby za každý deň takéhoto používania.
   Denná paušálna sadzba uvedená v prvom odseku je 40 DKK.
   Článok 2
   Opatrenie uvedené v článku 1 sa uplatňuje len na ľahké nákladné vozidlá s maximálnou povolenou hmotnosťou tri tony.
   Toto opatrenie sa neuplatňuje v prípade, že sa vozidlo na súkromné účely používa dlhšie ako 20 dní v kalendárnom roku.
   Článok 3
   Toto rozhodnutie nadobúda účinnosť dňom jeho oznámenia. Účinnosť tohto rozhodnutia uplynie 31. decembra 2017.
   Dánsko musí predložiť Komisii žiadosť o predĺženie platnosti opatrenia stanoveného v tomto rozhodnutí do 31. marca 2017. K takejto žiadosti je potrebné pripojiť správu obsahujúcu preskúmanie opatrenia.
   Článok 4
   Toto rozhodnutie je určené Dánskemu kráľovstvu.
   
      V Luxemburgu 19. júna 2015
      
         
            Za Radu
         
         
            predseda
         
         J. REIRS
      
   
   
      (1)  Ú. v. EÚ L 347, 11.12.2006, s. 1.
   
      (2)  Vykonávacie rozhodnutie Rady 2012/447/EÚ z 24. júla 2012, ktorým sa Dánsku povoľuje zaviesť osobitné opatrenie odchyľujúce sa od článku 75 smernice Rady 2006/112/ES o spoločnom systéme dane z pridanej hodnoty (Ú. v. EÚ L 202, 28.7.2012, s. 24).